**הנחיות להערכת חיבור שהוגש כאסופת מאמרים**

העבודה המצורפת ערוכה כאסופת מאמרים. מצורפות ההנחיות לכתיבת חיבור כאסופת מאמרים, על מנת שאפשר יהיה להתייחס בחוות הדעת לאופן שבו נכתבה העבודה.

לצורך הערכת העבודה מצורפים מכתבי הסטודנט, המנחה וועדת לימודי תארים מתקדמים על תרומתו/חלקו של התלמיד בכל מאמר ומאמר.

החיבור יוגש בהתאם להנחיות לכתיבת חיבור הנהוגות באותו זמן. כן יקפיד הסטודנט להתייחס לנושאים הבאים:

1. המבוא של החיבור יהיה סקירה רחבה ועדכנית של כל תחומי המחקר הנכללים בעבודה. הפרק יהיה בהיקף של חמישה עמודים לפחות.
2. בפרק מיוחד יתוארו שיטות המחקר גם מעבר למה שמתואר בקיצור במאמרים. תשומת לב מיוחדת תוקדש לשיטות המחקר שפותחו במהלך העבודה.
3. פרק הממצאים יהיה מורכב מן המאמרים אשר יסודרו על פי רצף התקדמות המחקר. המאמרים ישוכפלו לגודל ופורמט אחידים וייכרכו יחד.
4. הפרקים הנוספים בפרק הממצאים, הכוללים חומר מחקרי שלא פורסם, ייערכו באותו אופן כמו המאמרים: עמוד הכותרת כולל שמות החוקרים הנוספים, תמצית(abstract) , מבוא, תוצאות (כולל טבלאות ותרשימים במיקום המתאים), דיון ומראי מקום. בחלק זה ניתן כמובן להרחיב ולפתח.
5. פרק הדיון יכלול סיכום קצר של ממצאי המאמרים תוך הפנייה מתאימה לאיורים המוצגים בהם. תהיה התייחסות לכל עבודת המחקר, תוך תמצות אותם הקטעים שהדיון בהם נעשה במאמרים. יש לציין את כל החידושים ותרומתם לתחום המחקר הנדון, בשימת לב לקוהרנטיות ולאינטגרציה של העבודה כולה. הפרק יהיה בהיקף של חמישה עמודים לפחות.
6. רשימת מקורות למבוא ולדיון, וכאלה שאינם מופיעים במאמרים.

במידה וועדת הבוחנים מצביעה על טעות מהותית במאמר שכבר פורסם (למרות שעבר שיפוט), יידרש הסטודנט לכתוב נספח מיוחד המתקן את הדרוש תיקון. הנספח יהווה חלק מהגרסה הסופית של החיבור.

## שפת החיבור

חיבור המורכב ממאמרים ייכתב כולו באותה שפה. כאשר החיבור מוגש באנגלית, יצורף כנדרש תקציר בשפה העברית.